इस्सै दिनै लेई दादी अम्मा अपने बढ़ेपे दा भार सम्हालियै जिया करदी ही। अज्जै तक नरक भौगै करदी ही, इक लम्मी बरेसै दे दुक्ख-कसाले झल्ला करदी ही। बस इक्कै तरला हा जे इस जन्म, ते सुख नईं मिलेआ, कम-सै-कम अगले जन्म ते थोऐ। फी शास्त्रें च लिखे दा ऐ जे पड़पोतरा ओ सीढ़ी थमदा ऐ जेड़ी सुरगै च पुजान्दी ऐ। इस्सै लेई उसने नांs रक्खने दे कन्ने-कन्ने, इक निक्की नेई ‘सुन्ने दी सीढ़ी’ ञ्याणे दे गल पोआई दित्ती ही जेदे स्हारै उसने इस नरकै चा सुरग च जाना हा। ओ अज्ज अपने भागें पर पसोई खड़ोती ही। हून कुण्डै कोल बैठी दी अपनी उमरै कोला बड़ी लौकी सेई होआ करदी ही। ओदा ए रंग रूप दिक्खियै सब्बै हरान होई गेदे हे, पर ओ अपने गै ध्यानै च मस्त, पता नईं केड़े दुक्खें उप्पर मुस्करा करदी ही। ओदे ओठ अपने आप कम्बै करदे हे, जियां ओ अपनी बुड्डी अवाज, जोआन कुड़ियें दी आवाजै च रलाई देना चान्दी होऐ।